<classify> MAMLAKA ya Majisafi na Usafi wa Mazingira Jijini Tanga Tanga Uwasa katika kipindi cha 2016-2018, imefanikiwa kuongeza mapato kutoka Sh milioni 786.33 mwaka 19992000 hadi Sh bilioni 11.3 mwaka 20172018.Kupanda kwa mapato hayo, kumetokana na kuongeza mtandao wa mabomba kutoka yenye urefu wa kilometa za mraba 422 hadi 694 mwaka 2019, kukomesha wizi wa maji kwa wateja wanaojiunganisha, kusimamia ukusanyaji wa mapato na kuongeza idadi ya wateja waliounganishwa na huduma ya maji.Kutokana na utendaji mzuri wa mamlaka hiyo, Wizara ya Maji imeipa mamlaka hiyo kusimamia mamlaka za maji katika wilaya za Mkinga, Muheza, Kilindi na Pangani.Wizara ya Maji imetoa Sh bilioni 10 kwa ajili ya miradi ya maji katika miji ya Muheza, Pangani, Lushoto, Mombo wilayani Korogwe na Songe wilayani Kilindi na Tanga Uwasa imepewa jukumu la kusimamia miradi hiyo.Meneja Ufundi wa Tanga Uwasa, Rashid Shabani alisema kati ya miradi hiyo, mradi wa Pangani uliogharimu Sh milioni 700 umekamilika.Miradi mingine ni wa Muheza unaogharimu Sh bilioni tatu umefikia asilimia 95 ya utekelezaji, wakati mradi wa maji wa Mombo wilayani Korogwe uliogharimu Sh milioni 132, umefikia asilimia 75 ya utekelezaji.Mradi wa Maji Songe unaogharimu Sh bilioni mbili, umefikia asilimia 40 na mradi wa maji Kasera wilayani Mkinga, unaogharimu Sh bilioni 398 umefikia asilimia 40.Katika mipango ya baadaye hadi kufikia mwaka 2030, mamlaka hiyo inatarajia kutumia chanzo cha mto Pangani, kama chanzo muhimu kwa wilaya zilizo karibu na mto huo.  <topic>: KITAIFA 